stanford-oval/wikipedia huggingface dataset:
מרות (יישוב קדום)
ממצאים ארכאולוגיים > בית כנסת

בית הכנסת החל להיבנות במאה ה-4, ימי חיבור התלמוד, והושלם במאה ה-7. חזית הבניין הייתה בדרום והיא קושטה באבנים מעוטרות. קירות הבניין היו מטויחים בטיח צבוע בצבע אדום. בחפירות בית הכנסת התגלתה רצפת פסיפס ובה תיאור של לוחם צעיר וסביבו חרב, קסדת נחושת ומגן, המזכיר את תיאורו של דוד בן ישי ועימו כלי הנשק שלקח מגוליית הפלישתי. ברצפה רשומה גם הכתובת: ”יודן בר שמעון מני” - אולי שמו של התורם או של האמן שהתקין את הרצפה. הפסיפס הוא הקדום ביותר שנתגלה בבית כנסת בגליל. בתקופות קודמות הריצוף בבתי הכנסת בגליל היה באבן. הפסיפס המקורי אינו נמצא בבית הכנסת. במקומו קיים במקום שחזור של הפסיפס המקורי, פרי עמלם של תלמידים מבית הספר אורט חצור-הגלילית בשנת 1989. לפני חזית בית הכנסת נחשפה חצר רחבת ידיים ומבנה נוסף, כנראה בית מדרש. ייתכן גם, שבמרוצת השנים, הכניסה לבית הכנסת הפכה לחדר לימוד לתלמידים. מכלול מוסדות הציבור שהתגלה במרכז אחד: בית-כנסת, חדר לימוד ובית-מדרש במרכז קהילתי, מעידה על אמידותו וחיוניותו של היישוב לפחות עד המאה ה-7.
באתר נמצאו כתובות אחדות הקשורות לבניית בית הכנסת ומטמון גדול.
על בית הכנסת, בחלקו הדרומי של האולם, נמצאה כתובת: "וזאיב וטלה ירעו כאחד" (הכתיב של המילה "זאיב", בתוספת אם קריאה, היה מקובל באותה תקופה). כתובת זו לקוחה מספר ישעיה ס"ה 25, והיא מקבילה לכתוב בישעיה י"א 6–10. מתחת לכתובת ומשני צדדיה מופיעים ציורים של כד-מים גדול (אַמְפוֹרָה), שמימינו טלֶה ומשמאלו זאב.
בחצר בית הכנסת נמצא מבנה עצמאי שהוקם במאה ה-7. מניחים כי מדובר בבית מדרש. לאורך הקירות יש ספסלי אבן. מניחים כי אכסנדרת הכניסה של בית הכנסת הפכה, עם גידול היישוב, לחדר לימוד ל"תינוקות של בית רבן", אולי מהראשונים שהתגלו בגליל. הספסל המשובח ביותר נמצא לרגלי הקיר המערבי. במרכזו מגרעת, שבה הייתה כנראה כורסת חכם בית המדרש. צבי אילן מעלה את ההשערה כי ייתכן וחכם זה היה "ר'חנה" - שמו של הצדיק שנקבר במקום וקברו נתקדש כפי שנרשם בתעודה מהגניזה הקהירית.
במשקוף בית המדרש תבליטים של 2 נשרים וזר ביניהם, ועליו הכתובת "ברוך אתה בבואך וברוך אתה בצאתך" (דברים, כ"ח, ו'). על הנשרים נתגלו סימני השחתה בידי קנאים.
ממצאים ארכאולוגיים > מטמון מטבעות

מתחת למחסן בית הכנסת נמצא מטמון בן מאות מטבעות ברונזה וזהב, שהכיל 485 מטבעות, מתוכן 245 מזהב והשאר מברונזה. למעט שלוש מטבעות, האחת, מימי אלכסנדר ינאי במאה ה-1 לפנה"ס, השנייה, מימי הכליף מוחמד אל-מהדי והשלישית, מימי "אלעזיז עות'מן", האיובי, בשנת 1193, כל המטבעות הן מהתקופה הביזנטית עד הרקליוס, קיסר האימפריה הביזנטית שמידיו כבשו המוסלמים את ארץ ישראל. במקומות אחרים באתר נמצאו עוד 600 מטבעות, שכללו גם מטבעות מאוחרות יותר, מימי הצלבנים והממלוכים ועד המאה ה-14 וה-15. בעת מציאתו, היה זה האוצר בשווי הגבוה ביותר שנמצא בבית כנסת קדום בארץ ישראל.
ממצאים ארכאולוגיים > קמיע

מתחת לסף הפתח של בית הכנסת נמצא חפץ ברונזה בצורת גליל קטן במידות 138X26 מ"מ, ובו קמע. על הקמע כתב באורך של 26 שורות, שנכתב על ידי יוסי בן זינוביה (כנראה מראשי הכפר). התוכן הוא בקשה כי יינתן בידו שלטון מוחלט על תושבי הכפר, "קרתה" בלשון הקמיע, כמו ששלטון האל על העולם הוא מוחלט. נוסח הכתובת על הקמיע:
על חסדך ועל אמיתך

בשם ה' נעשה ונצליח

אל חזק וגבור, ברוך שמך

וברוכה מלכותך! כשם שכבשת

את הים בסוסיך ורקעת את הארץ

בנעליך, כשם שאתה מכבש

את העצים בחורף ואת עשב

הארץ בקיץ, כן יכבשו

בני הכפר ([קר]תה) הזה [דרושה הבהרה]

לפני יוסי בנה של זינוביה. יהיו נא

דברי והציות לי עליהם כשם

שהשמים כבושין לפני האל

והארץ כבושה לפני בני

האדם ובני האדם

כבושין לפני המוות,

והמוות כבוש לפני האל.

 כן יהיו העם

של הכפר הזה כבושים,

ניגפים ונופלים

לפני יוסי בנה של זינוביה.

בשם חטועע המלאך

שנשלח לפני ישראל

אני עושה סימן צלח

צלח אמן

אמן סלה

הללויה
שחזור היסטורי

בהנחה שמערכות ההגנה והמסתור שנמצאו בחפירות ארכאולוגיות הן מסוף ימי בית שני, אפשר שהימצאות מערכות המסתור באתר מלמדת, שראשית השימוש בהן הייתה בגליל ולאחר מכן, בימי מרד בר כוכבא (135-132 לספירה), התרחב השימוש במערכות מסתור לחבל יהודה.
על סמך מטמון המטבעות וממצאים אחרים, משערים שבמקום התקיים ברציפות יישוב יהודי על פני התקופה הביזנטית, התקופה הערבית הקדומה, התקופה הצלבנית ועד התקופות הממלוכית ותחילת תקופת האימפריה העות'מאנית.
מעריכים כי היישוב השתרע על פני 40–50 דונם, וחיו בו עד 1,200 נפש. כלכלתו התבססה על גידול זיתים להפקת שמן, כרמי גפן, גידול תבואה וכן קיום מקנה צאן.
מחקר

צבי אילן גילה בשנת 1977 את השם "כפר מארוס" במסמכי הגניזה הקהירית באוניברסיטת קיימברידג'. אילן עמד על הדמיון בשם ובמיקום, על פי מפה עתיקה משנת 1584, עם הכפר מרות המופיע בכתבי יוסף בן מתתיהו (בכתיב Meroth). כאשר חזר לישראל סייר בשנת 1981 במקום עם הארכאולוג יוסי סטפנסקי והם מצאו בחלק הצפוני של חורבות הכפר הנטוש "מארוס", ראשים של 2–3 עמודים ערוכים בשורה שכיוונה צפון-דרום, דהיינו לירושלים, והניחו שמדובר בבית כנסת.
כאשר פנה אילן בבקשה לסיוע בחפירות נתקל בהתנגדות מפני שבאותה תקופה הזיהוי המקובל של Meroth היה עם היישוב מירון. לבסוף קיבלו אילן ועמנואל דמתי תקציב לסקר ראשוני, גייסו מתנדבים, קיבלו סיוע לוגיסטי מקיבוץ כפר הנשיא והחלו בחפירה בשנת 1983. בסתיו 1985 נמצא מטמון המטבעות.
חבורת תלמידים של צבי אילן ניקתה את האתר בתחילת 2008 והכינה אותו לביקורים. הממצאים העיקריים של המקום, כולל הפסיפס, מוצגים במוזיאון ישראל ובפארק הנופש של קיבוץ כפר הנשיא, מזרחית לראש פינה.
האתר נמצא בשטח אש ופתוח למבקרים בשבתות. הגישה אליו היא בדרך עפר המסתעפת מכביש ראש פינה - קריית שמונה, מדרום לתל חצור. דרך נוספת לאתר היא מכיוון עלמה. המוסדות האחראיים על אתרים ארכאולוגיים (רשות הגנים הלאומיים ורשות העתיקות) לא קיבלו את האחריות על שימור האתר.
לקריאה נוספת

צבי אילן, בתי-כנסת בגליל ובגולן, הוצאת הספרים אריאל, ירושלים - כנה, ירושלים, 1987
צבי אילן, אתמולים, מודן הוצאה לאור בע"מ, 1988.
צבי אילן ועמנואל דמתי, "מרות - הכפר היהודי הקדום", החברה להגנת הטבע, 1987
צבי אילן, בתי כנסת קדומים בארץ ישראל, משרד הביטחון – ההוצאה לאור, 1991, עמ' 41–44
צבי אילן, "מרות - יישוב מבוצר מתקופת המלחמה הרומאים בגבול הצפון", ארץ ישראל יז, החברה לחקירת ארץ-ישראל ועתיקותיה, תשמ"ד 1984, עמ' 141–146.
בועז לנגפורד, אזור מרות – חצור, בתוך: עמוס פרומקין וינון שבטיאל (עורכים), אטלס מערות הגליל המזרחי, ירושלים: הוצאת מאגנס, תשפ"ד/2024, עמ' 162–185.
“Ancient Synagogues” – edited by D. Urman and P. Flesher, Brill, 1998; pages 256-289.
הערות שוליים

↑  יוסף בן מתתיהו, מלחמת היהודים, ב', כ', ו'; ג', ג', א'; חיי יוסף, ל"ז.
↑  צבי אילן ועמנואל דמתי, "מרות - הכפר היהודי הקדום", החברה להגנת הטבע, 1987, עמ' 40
↑  צילום של הקטע מופיע בספרו אתחלות, עמוד 106
↑  יואל רפל, מרות - אלף ארבע מאות שנות יישוב יהודי, מעריב, 1 בספטמבר 1986
↑  ספר שמואל א', פרק י"ז
↑  תהליך שחזור הפסיפס בוצע במסגרת יישום אסטרטגיה בחינוך לאמנות מאת שרה מלצר, והוא מתועד ב- אסטרטגיות חדשות בחינוך לאמנות: אמנות הפסיפס ביצירות ילדים, סרטון  באתר יוטיוב (דקות 10:25-15:15)
↑  בתי כנסת בגליל, עמוד 30
↑  מנחם רהט ושאול הון, ברוך אתה, מעריב, 8 במאי 1986
↑  צבי אילן, בתי כנסת קדומים בארץ ישראל, משרד הביטחון – ההוצאה לאור, 1991, עמ' 44
1 2  מנחם רהט, הזהב בלאטה נולד לפני 2000 שנה בגליל העליון, מעריב, 4 בנובמבר 1985
↑  צבי אילן, אתמולים עמוד 113
↑  המקור: החברה להגנת הטבע
↑  חדש בקדמוניות, דבר, 15 במרץ 1981
אריך מאירס, מירון הקדומה - חמש עונות חפירה, מתוך "קדמוניות" תשמ"א, עמ' 111 - 113
מבט ראשון על הכתובת שהתגלתה
פסיפס מבית הכנסת - אולי תיאורו של דוד בן ישי
פסיפס חיות בבית הכנסת
הקמע של מרות
משקוף שער בית הכנסת ועליו חרוטה הכתובת "ברוך אתה בבואך וברוך אתה בצאתך" (דברים, כ"ח, ו'), מוצג בכניסה לאגף הארכאולוגי במוזיאון ישראל
הכתובת במשקוף בית הכנסת
מחנה 8 במרץ

| --- | --- |
 מדינה:  לבנון 
 מנהיגים:  ג'בראן באסיל 
 תקופת הפעילות:  2005–הווה (כ־20 שנה) 
 אידאולוגיות:  אנטי-ציונות, אנטי ישראל,  פרו סוריה
 נציגויות בפרלמנטים
 הפרלמנט הלבנוני:  75 / 128
 הקבינט הלבנוני:  20 / 20
 
מחנה 8 במרץ (או קואליציית 8 במרץ) היא קבוצה של מספר מפלגות בלבנון, בהנהגת חזבאללה ואמל, המזוהה עם חברות ציר ההתנגדות, איראן ומשטר אסד בסוריה. המחנה הוא יריבו של מחנה 14 במרץ הלבנוני הפרו-מערבי.
מקור השם

מקורו של השם ב-8 במרץ 2005, יום בו עלתה קריאה מצד מספר מפלגות לערוך הפגנות המוניות בדרום ביירות, בתגובה למהפכת הארזים אשר הובילה ליציאת הכוחות הסוריים מלבנון. המפגינים הודו לסוריה על כך שעצרה את מלחמת האזרחים הלבנונית, תמכה בייצוב לבנון, ותמכה בהתנגדות הלבנונית מול הכיבוש הישראלי. המפלגות הראשיות היו חזבאללה, אמל, המרדה, המפלגה הקומוניסטית הלבנונית והמפלגה הסורית הלאומית-סוציאליסטית.
היסטוריה

יצוין כי באותה העת, הזרם הפטריוטי החופשי נמנה עם תומכי מהפכת הארזים, ורק לאחר שהורשה מנהיג הזרם, מישל עאון, לחזור ללבנון והתאכזב מהצעת מחנה 14 במרץ בראשות סעד חרירי, רקם ברית אסטרטגית עם חזבאללה וסוריה, אשר הגלתה אותו מלבנון במהלך מלחמת האזרחים. ב-6 בפברואר 2006 חתם מישל עאון על מזכר הבנות עם חזבאללה ובכך הפך לחבר משמעותי במחנה 8 במרץ.
במרץ ואפריל 2008 פרשו מישל מור ומפלגתו מחזית השינוי והרפורמה (גוש של מספר מפלגות נוצריות, אשר בראשן הזרם הפטריוטי החופשי של מישל עאון) וכך גם ממחנה 8 במרץ.
ביולי 2013 התפרק המחנה עקב סכסוך בין נביה ברי למישל עאון[דרוש מקור].
לאחר כשנתיים של קיפאון, הוצע מישל עאון לכהן כנשיא לבנון. עאון נתמך על ידי חזבאללה, אך מועמדותו נחסמה על ידי סעד חרירי ממחנה 14 במרץ, עד שנכרתה עסקה במסגרת מונה חרירי לראש הממשלה.
לאחר מכן, מונה לראשות הזרם הפטריוטי החופשי ג'בראן בסיל, נוצרי, חתנו ומחליפו של הנשיא מישל עאון בראשות המפלגה. באסיל ידוע בעמדותיו הנחרצות נגד ישראל, ובכך שחיזק את הברית הקיימת עם חזבאללה והשיעים בלבנון.
ערך זה הוא קצרמרבנושא היסטוריה. אתם מוזמנים לתרום לוויקיפדיה ו.
סוכריית גומי

| --- | --- |
מגוון של סוכריות גומי בחנות ממתקים
מגוון של סוכריות גומי בחנות ממתקים
 
 מאכלים
 סוג:  מזון, סוכרייה 
 מוצא:  גרמניה 
 מרכיבים עיקריים:  ג'לטין 
 
סוכריות גומי, סוכריות ג'לי, ממתקי גומי או ממתקי ג'לי הוא שם כולל למגוון ממתקי לעיסה אשר אחד ממרכיביהם הוא ג'לטין. הסוכריות מיוצרות בצורת דובונים, פירות, בקבוקים, נחשים, תולעים, צפרדעים, המבורגרים, ביצי עין, טבעות בצל ועוד. סוכריית הגומי לפעמים משולבת עם סוג אחר של ממתק דוגמת מרשמלו, שוקולד או סוכר חמצמץ.
סוגי סוכריות הגומי

דובוני גומי - מקורם בגרמניה. הנס ריגל האב, יצרן ממתקים מבון, החל לייצר אותם משנת 1920 והקים את חברת האריבו.
תולעים - תולעי גומי הם סוכריות גומי בצורת תולעים או נחשים. סוג זה של ממתקי גומי יוצרו לראשונה ב-15 ביולי 1981 על ידי חברת גרמנית בשם מדרר, במליאת 60 שנה לדובוני הגומי. תולעי הגומי לרוב צבועות בשני צבעים או יותר והן מצופות בסוכר. אורך הממתק משתנה בין יצרנים שונים מ-5 ס"מ עד ל-25 ס"מ.
דגים שוודיים - סוכריות דמויות דג. פותחו בידי חברה שוודית במיוחד עבור השוק בצפון אמריקה.
בקבוקים - "בקבוקי קולה" הם סוכריות גומי בצורת בקבוק קוקה-קולה ובטעם קולה. יצרנים שונים יוצרים מגוון של סוכריות בצורות בקבוקים, במגוון של צבעים וטעמים, לאו דווקא של קולה.
טבעות - סוכריות גומי בצורת טבעת שמצופה בסוכר או באבקה חמוצה. קיימות במגוון של טעמים: תפוח עץ ירוק, תות שדה, אוכמניות ועוד.
צפרדעים - באוסטרליה מייצרים סוכריות גומי בצורת צפרדעים משנות השלושים. את הממתקים צובעים בצבע ירוק או אדום.
אבטיח - סוכריות שצורתן דומה לצורתו של אבטיח חתוך, וטעמו מדמה את טעם האבטיח.
שיניים - סוג נוסף של סוכריות גומי שמיוצר באוסטרליה גם הוא משנות השלושים. הממתק בצורה פה עם שיניים, צבע החניכיים באדום וצבע השיניים בלבן.
חמצוצים (שטיחים) - סוכריות גומי חמצמצות עם מלח לימון בצורת רצועות ארוכות ודקות עם פסים צבעוניים.
בישראל משווק גם שלגון "גומיגם" של חברת נסטלה הכולל סוכריות גומי.
ראו גם

סוכריית דלעת
סוכריות גומי שונות בצורת מזון מהיר
הנסיך הארי, דוכס סאסקס

הנסיך הארי, דוכס סאסקס (באנגלית: Prince Harry, Duke of Sussex) ובשמו המלא הנרי צ'ארלס אלברט דייוויד וינדזור (באנגלית: Henry Charles Albert David Windsor; נולד ב-15 בספטמבר 1984), הוא בנם השני של המלך צ'ארלס השלישי והנסיכה דיאנה והחמישי בסדר הירושה לכתר הבריטי.
ביוגרפיה

הנסיך הארי נולד בלונדון. מינקות התלווה להוריו בביקורים רשמיים. אמו, הנסיכה דיאנה, נהגה לקחת אותו ואת אחיו הנסיך ויליאם בילדותם לדיסנילנד, למקדונלד'ס, למרפאות איידס ולמקלטים לחסרי בית, מאחר שרצתה שיכירו טווח רחב יותר של חוויות משהכירו ילדים למשפחות המלוכה בעבר.
הנסיך הארי למד באיטון קולג' היוקרתי, וסיים את לימודיו בשנת 2003. את השנה שלאחר מכן העביר במסעות לאפריקה, לאוסטרליה ולארגנטינה. במהלך שהייתו באוסטרליה עבד בחווה לגידול בקר, ובמהלך ביקורו בלסוטו התנדב בבית יתומים מקומי. בשנת 2005 היה מעורב בשערורייה כאשר הגיע למסיבת תחפושות מחופש לחייל נאצי. תמונות מאותו אירוע התפרסמו בעיתון "סאן" ועוררו זעם רב. בית המלוכה התנצל על האירוע ואף הצהיר כי הנסיך ביקר במרכז בית שלום לשואה כדי ללמוד על מאורעות השואה.
ביוגרפיה > קריירה צבאית

לאחר שובו לבריטניה התגייס לצבא הבריטי. החל בקריירה צבאית באקדמיה הצבאית המלכותית בסנדהרסט. באפריל 2006 סיים קורס קצינים ושובץ כמפקד כוח סיור ברגימנט הכחולים והמלכותיים, המשויך לחיל הפרשים של הצבא הבריטי וסיים את הכשרתו כמנהיג כוחות. בין השנים 2007–2008 שובץ במבצע האריק (אנ') שבמחוז הלמנד באפגניסטן.
שאלת הצבתו של הנסיך באחת מזירות הלחימה של הצבא הבריטי בראשית המאה ה-21, אפגניסטן או עיראק, עוררה דיון ציבורי בבריטניה. עלה חשש כי הנסיך יהווה מטרה מועדפת, ובכך יסכן את עצמו ואת חבריו לגדוד. ב-22 בפברואר 2007 יצאו משרד ההגנה ולשכתו של הנסיך צ'ארלס בהודעה משותפת, ולפיה הגדוד בו משרת הארי יוצב במחוז מיסאן שבעיראק. הנסיך הארי עצמו הודיע כי אם חבריו יישלחו לעיראק בלעדיו, יעזוב את הצבא. עם זאת, ב-16 במאי נסוג משרד ההגנה מהחלטתו, והחליט כי גדודו של הנסיך יישלח לעיראק בלעדיו.
ב-14 בדצמבר הוצב הארי באפגניסטן. משרד ההגנה הגיע להבנות עם אמצעי התקשורת בבריטניה, לפיהן הדבר לא יפורסם. עם זאת, הידיעות דלפו לאמצעי תקשורת באוסטרליה ובגרמניה, וב-28 בפברואר 2008 אישר אותן משרד ההגנה הבריטי. יום למחרת הפרסום הרשמי שב הנסיך לבריטניה, מחשש לחייו ולחיי החיילים המשרתים עמו. בספטמבר 2012, לאחר סיום קורס טיס והתמחות בהטסת מסוקי קרב, הוצב הנסיך הארי שנית במחוז הלמנד שבאפגניסטן להמשך שירותו הצבאי.
באוגוסט 2012, בעת ביקור בלאס וגאס, פורסמו תמונות הנסיך יחד עם מספר נשים בבית מלון בעירום. תמונות אלו גרמו מבוכה לבית המלוכה, והארי ננזף על ידי מפקדיו הצבאיים.
ביוגרפיה > משפחתו והפרישה מתפקידים בבית המלוכה

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
משנת 2016 הנסיך הארי הוא בן זוגה של השחקנית האמריקנית מייגן מרקל. בבנובמבר 2017 התארסו, וב-19 במאי 2018 נישאו בכנסיית ג'ורג' הקדוש שבטירת וינדזור. לכבוד הנישואים העניקה לו המלכה אליזבת' את התואר דוכס סאסקס, וכך מייגן הפכה ביום חתונתה לדוכסית של סאסקס.. בנם הבכור ארצ'י, נולד ב-2019.
בינואר 2020, בני הזוג הודיעו על כוונתם לסגת מתפקידם הבכיר במשפחת המלוכה ולהפוך לעצמאים כלכלית.
ב-2021 נולדה לזוג בת - הנסיכה ליליבת מסאסקס (באנגלית: Lilibet “Lili” Diana Mountbatten-Windsor).
בספטמבר 2021 נכלל ברשימת טיים 100 לצד אשתו, מייגן.
בדצמבר 2022 עלתה לשידור בנטפליקס הסדרה התיעודית "הארי ומייגן", אשר מתעדת את מערכת היחסים של בני הזוג מתחילתה ועד להחלטתם לפרוש מהיותם חברים בכירים במשפחת המלוכה.
באפריל 2024 שינה רשמית את מקום מגוריו והצהיר על עצמו כתושב ארצות הברית. התאריך בו נקב כתאריך בו החל לגור רשמית בארצות הברית היה ה-29 ביוני 2023, התאריך בו פינו הדוכסית והוא את רכושם מאחוזת פרוגמור אותה קיבלו כמתנת חתונה מהמלכה אליזבת, ושאותה התבקשו לעזוב על ידי המלך צ'ארלס.
ספרו

ינואר 2023 ספר אוטוביוגרפי SPARE
הערות שוליים

1 2  הכרזת התארים החדשים של הנסיך הארי מווילס ומייגן מרקל, המלכה אליזבת השנייה ארמון וינדזור, 19 במאי 2018
↑  "The Prince of Wales – At Work – Countries Visited". Clarence House. Retrieved 15 October 2008.
↑  ניקולאס ויטשל, Harry Iraq deployment no surprise, אתר ה-BBC,‏ 22 בפברואר 2007
↑  הנסיך הבריטי הארי חגג בלאס וגאס בעירום, באתר הארץ, 22 באוגוסט 2012
↑  עדן יואל, ‏תרשמו ביומנים: הנסיך הארי ומייגן מרקל יגיעו יחד לחתונה של פיפה מידלטון, באתר ‏מאקו‏, 7 בפברואר 2017
↑  יניב חלילי, הנסיך הארי התארס לשחקנית האמריקנית מייגן מרקל, באתר ynet, 27 בנובמבר 2017
↑   חגיגה מלכותית לעיני מיליונים בעולם: הנסיך הארי ומייגן מרקל נישאו, באתר וואלה, 19 במאי 2018
↑  "Prince Harry and Meghan Markle quit senior royal duties". The Independent. 8 בינואר 2020. נבדק ב-8 בינואר 2020. {{cite web}}:  (עזרה)
↑  Haring, Bruce (June 6, 2021). Prince Harry And Meghan Markle Announce Birth Of Daughter Lilibet. Deadline Hollywood. retrieved June 6, 2021
↑  Prince Harry and Meghan: 2021 TIME100, Time (באנגלית)
↑  ענבל חייט, בדרך להתנתקות סופית: הנסיך הארי בהצהרת כוונות דרמטית, 18 באפריל 2024, באתר ישראל היום
↑  ענבל חננאל, ״התעלה על כל הציפיות״: ספרו של הנסיך הארי שובר שיאי מכירות, במדור "פנאי פלוס" באתר ynet‏, 10 בינואר 2023
| --- | --- |
בקרת זהויות :  NLI: 987012399741005171  PLWABN: 9810663850605606  BIBSYS: 1523352732183  BnF: cb137486397 (data)  GND: 123665582  ICCU: TO0V715282  ISNI: 0000 0003 6806 5479  LCCN: n00140230  LNB: 000265089  MusicBrainz: 08083857-c910-46c2-ae86-95b28e065018  NKC: hka2010560879  NSK: 000788085  NTA: 413249549  SUDOC: 077351347  VIAF: 102307639   WorldCat (עם VIAF): 102307639
קלומיפן

|  נתונים כימיים |
| --- | --- |
 כתיב כימי:  C26H28NClO 
 מסה מולרית:  405.186 יחידת מסה אטומית מאוחדת 
 בטיחות
 קטגוריית סיכון בהריון:  קטגוריית סיכון B3 (אוסטרליה), קטגוריית סיכון X 
 מזהים
 קוד ATC:  G03GB02 
 מספר CAS:  911-45-5
 PubChem:  2800
 ChemSpider:  2698
 
קלומיפן (ידוע גם כ-קלומיד או איקאקלומין) היא תרופה המשמשת לטיפול באי-פוריות אצל נשים הסובלות מבעיות בביוץ (אנ'), כולל אלו עם תסמונת השחלות הפוליציסטיות. התרופה נלקחת דרך הפה.
תופעות הלוואי השכיחות למשתמשות בתרופה כוללות כאבי אגן וגלי חום. תופעות לוואי אחרות יכולות לכלול שינויים בראייה, הקאות, בעיות שינה, סרטן השחלה ופרכוסים. התרופה לא מומלצת לנשים עם מחלת כבד או דימום וגינלי מסיבה לא ידועה ולא לנשים בהריון. קלומיפן נמצאת במשפחת התרופות המודולריות הפועלות על קולטני האסטרוגן הסלקטיביים (אנ') והיא תרופה לא סטרואידית. היא פועלת בגרימת שחרור GnRH על ידי ההיפותלמוס, ולאחר מכן גונדוטרופין (אנ') מבלוטת יותרת המוח הקדמית.
קלומיפן אושר לשימוש רפואי בארצות הברית בשנת 1967. הוא נמצא ברשימת התרופות החיוניות של ארגון הבריאות העולמי, תחת הקטגוריה "מעוררי ביוץ". הצגת התרופה החלה את עידן טיפולי הפוריות.
קלומיפן נמצאה גם כבעלת יכולת חזקה להגביר או לשחזר את רמות הטסטוסטרון אצל גברים היפוגונאדליים.
שימושים רפואיים > השראת ביוץ

קלומיפן היא אחת מכמה חלופות לגירוי הביוץ (אנ') אצל אלו הסובלות מהפרעת פוריות עקב אי ביוץ או הפרעות בביוץ. חסרות הוכחות לשימוש בקלומיפן באלה שאינן פוריות ללא סיבה ידועה. במקרים כאלה, מחקרים הבחינו בשיעור הריון קליני של 5.6% למחזור עם טיפול בקלומיפן לעומת 1.3%-4.2% למחזור ללא טיפול בתרופה.
שימושים רפואיים > שימושים אחרים

קלומיפן שימש יחד עם טיפולי פוריות אחרים כדי להגדיל את שיעורי ההצלחה של שיטות אחרות.
שימושים רפואיים > שימושים אחרים > טיפולים מחליפי טסטוסרון

קלומיפן משמש לעיתים לטיפול בהיפוגונדיזם של גברים כחלופה לטיפולים מחליפי טסטוסרון (אנ'). נמצא כי הוא מעלה את רמות הטסטוסטרון פי 2 עד 2.5 בגברים היפוגונאדליים.
קלומיפן מורכב משני סטריאואיזומרים (אנ') בשיעור זהה: אנקלומיפן (אנ') וזוקלומיפן (אנ'). לזקלומיפן יש תכונות פרו-אסטרוגניות, ואילו אנקלומיפן הוא פרו-אנדרוגני, כלומר הוא מקדם ייצור טסטוסטרון באמצעות גירוי של ציר ה-HPG (אנ'). מסיבה זו, נמצא כי איזומר אנקלומיפן מטוהר יעיל פי שניים בהגברת הטסטוסטרון בהשוואה לתערובת הסטנדרטית של שני האיזומרים. בנוסף, לאנקלומיפן יש זמן מחצית חיים של 10 שעות בלבד, אבל לזוקלומיפן יש זמן מחצית חיים בסדר גודל של מספר ימים עד שבוע, כך שאם המטרה היא להגביר את הטסטוסטרון, נטילת קלומיפן רגילה עשויה לייצר הרבה יותר השפעות פרו-אסטרוגניות מתמשכות מאשר השפעות פרו-אנדרוגניות.
שימושים רפואיים > שימושים אחרים > גינקומסטיה

קלומיפן שימש בטיפול בגינקומסטיה. הוא נמצא שימושי בטיפול במקרים מסוימים של גינקומסטיה, אך הוא אינו יעיל כמו טמוקסיפן או רלוקסיפן.
בשל זמן מחצית החיים הארוך שלו, ניתן לזהות זוקלומיפן בשתן לפחות 261 ימים לאחר הפסקת הטיפול
בגלל הפוטנציאל שלו להגברת הטסטוסטרון, קלומיפן אסור לשימוש על ידי ספורטאים תחרותיים, הן בתחרות ומחוצה לה, על ידי הסוכנות העולמית נגד סמים בספורט, ללא אטיולוגיה אורגנית של היפוגונדיזם ראשוני (אנ').
שימושים רפואיים > שימושים אחרים > שיקום פוריות בנשים טרנסג'נדריות

קלומיפן שימש ביעילות כדי לשחזר ספרמטוגנזה אצל טרנסג'נדריות המעוניינות להביא ילדים ביולוגיים. השפעתו של טיפול הורמונלי נשי על הפוריות אינה ברורה, אך ידוע שהוא יכול למנוע ייצור זרע.
התוויות נגד

התוויות נגד התרופה כוללות אלרגיה לתרופות, הריון, בעיות כבד, דימום נרתיקי לא נורמלי מסיבות לא ברורות, ציסטות בשחלות מלבד אלו הנובעות מתסמונת השחלות הפוליציסטיות, בעיות לא מנוהלות באדרנל או בבלוטת התריס וגידולים בבלוטת יותרת המוח.
תופעות לוואי

התופעת הלוואי הנפוצה ביותר הקשורה לשימוש בקלומיפן (מעל 10% מהאנשים) היא הגדלה הפיכה של השחלות.
תופעות פחות שכיחות (1-10% מהאנשים) כוללות תסמינים חזותיים (ראייה מטושטשת, ראייה כפולה, ראיית עצמים צפים, פוטופוביה, סקוטומטה (אנ')), כאבי ראש, הצטמקות כלי דם, רגישות לאור והתכווצות אישונים, דימום רחמי חריג. ו/או אי נוחות בבטן.
תופעות לוואי נדירות (<1% מהאנשים) כוללות: רמה גבוהה של טריגליצרידים בדם, דלקת כבד, התקרחות זמנית ו/או תסמונת גירוי יתר שחלתי.
קלומיפן יכול להוביל לביוץ מרובה, ומכאן להגדיל את הסיכוי לתאומים (10% מהלידות, במקום 1% באוכלוסייה הכללית) ושלישיות.
נראה ששיעורי מומים מולדים והפלות לא משתנים עם השימוש בקלומיפן לפוריות. קלומיפן נקשר עם הפרעות בכבד וכמה מקרים של רעילות בכבד (אנ').
תופעות לוואי > סיכון לסרטן

כמה מחקרים העלו כי קלומיפן בשימוש במשך יותר משנה עלול להגביר את הסיכון לסרטן השחלה. זה יכול להיות המקרה רק אצל מי שמעולם לא נכנסה להריון. מחקרים שנערכו לאחר מכן לא הצליחו לתמוך בממצאים אלה.
הוכח כי קלומיפן קשור לסיכון מוגבר למלנומה ממאירה ולסרטן בלוטת התריס.
תופעות לוואי > שמות מותג

קלומיפן משווק תחת שמות מותגים רבים ברחבי העולם, כולל Beclom, Bemot,Clomifene is marketed under many brand names worldwide, including Beclom, Bemot, Biogen, Blesifen, Chloramiphene, Clofert, Clomene, ClomHEXAL, Clomi, Clomid, Clomidac, Clomifen, Clomifencitrat, Clomifene, Clomifène, Clomifene citrate, Clomifeni citras, Clomifeno, Clomifert, Clomihexal, Clomiphen, Clomiphene, Clomiphene Citrate, Cloninn, Clostil, Clostilbegyt, Clovertil, Clovul, Dipthen, Dufine, Duinum, Fensipros, Fertab, Fertec, Fertex, Ferticlo, Fertil, Fertilan, Fertilphen, Fertin, Fertomid, Ferton, Fertotab, Fertyl, Fetrop, Folistim, Genoclom, Genozym, Hete, I-Clom, Ikaclomin, Klofit, Klomen, Klomifen, Lomifen, MER 41, Milophene, Ofertil, Omifin, Ova-mit, Ovamit, Ovinum, Ovipreg, Ovofar, Ovuclon, Ovulet, Pergotime, Pinfetil, Profertil, Prolifen, Provula, Reomen, Serofene, Serophene, Serpafar, Serpafar, Surole, Tocofeno, and Zimaquin. בישראל היא משווקת תחת השמות: איקאקלומין, כלומיד, קלומיפן, סרפפר, אובה־מיט, כלומיפן מדו.
מחקר

קלומיפן שימש כמעט אך ורק להשראת ביוץ בנשים לפני גיל המעבר, ונחקר באופן מוגבל מאוד בנשים לאחר גיל המעבר.
קלומיפן נחקר לטיפול ומניעה של סרטן השד, אך בעיות של רעילות הובילו לנטישת התוויה זו, כמו גם גילוי הטמוקסיפן. בדומה לתרופה טריפרנול (אנ') הקשורה לה מבחינה מבנית, קלומיפן ידועה כמעכבת את האנזים דהידדרוכולסטרול רדוקטאז 24 (אנ') ומגבירה את רמות הדסמסטרול (אנ') במחזור, מה שהופך אותו לשלילי לשימוש ממושך בסרטן השד בשל הסיכון לתופעות לוואי כמו קטרקט בלתי הפיך.
ליקוק

זאב מלקק זאב אחר
טיגריס מלקק את כפתו
ליקוק גלידה מגביע
ליקוק היא פעולה במסגרתה מעביר אדם או בעל חיים את לשונו על פני משטח כלשהו, לרוב תוך שהוא משאיר רוק על אותו משטח. לליקוק מטרות שונות בהם - טעימת המשטח. בעלי חיים מלקקים את עצמם למטרות רחצה וטיפוח ואף שותים בדרך זו.
אצל בעלי חיים

בעלי חיים מלקקים את עצמם לצורכי ניקיון וטיפוח. ביונקים בעלי פרווה, המרקם של לשון היונק מאפשרת ליונק לנקות את הפרווה שלו, לשחרר קשרים בשער הפרווה. כמו כן, יונקים נוהגים ללקק את ולדותיהם מיד לאחר הלידה, במטרה לנקות את מי השפיר. בנוסף ליקוק הולדות מביא להפעלת מערכת הנשימה והעיכול של הולד.
חתולים מלקקים את עצמם על מנת לקרר את גופם - הרוק המצטבר על הפרווה מתאדה ובכך מקרר את הגוף (בדומה לתפקיד הזעה אצל בני אדם).
השממית מנקה את עינייה באמצעות ליקוקן.
בעלי חיים רבים מלקקים משטחים רטובים לצורכי שתיה. באמצעות הליקוק מכניסים בעלי החיים מים לתוך פיהם.
בעלי חיים רבים (ובהם בקר וסוסים) מלקקים אבנים על מנת לקבל מינרלים נחוצים החסרים במזונם.
הלמורים משתמשים בליקוק לצורכי תקשורת חברתית, וכך גם אצל השימפנזות.
אצל בני אדם

ביחס לבעלי חיים אחרים, התועלת של בני אדם בליקוק מועטה ביותר. הלשון של בני האדם קצרה באופן יחסי ואינה גמישה, ולכן לא ניתן להשתמש בליקוק לצורכי שתייה או לניקיון (אף שבעת העתיקה היו שניקו את כלי האוכל שלהם באמצעות ליקוק בלבד, בעת החדשה דבר זה נחשב לא היגייני).
בלוטות הזיעה של בני האדם מייתרות את הצורך בליקוק לצורכי קירור.
בני אדם משתמשים בליקוק לצורך טעימת מזון, ומספר סוגי מזון עוצבו כדי להיאכל באופן זה, כגון שלגונים וסוגי סוכריות קשות (בעיקר סוכריות על מקל)
בני אדם משתמשים בליקוק להרטבת משטחים כמו בולי דואר ומעטפות להפעלת הדבק המשמש להדבקתם או לסגירתן. כמו כן קיים נוהג ללקק את האצבע ובאמצעותה להעביר דפים בספרים, וכן ללקק קצהו של חוט על מנת להקל על הכנסתו לקוף המחט.
בנוסף, לליקוק תפקיד משמעותי במין אוראלי. ליקוק של הפות נקרא קונילינגוס בעוד ליקוק של פי הטבעת נקרא אנאלינגוס.
הערות שוליים

↑  התנהגות למורים
↑  התנהגות שימפנזות